**মায়া রাও** (২রা মে ১৯২৮ - ১লা সেপ্টেম্বর ২০১৪) একজন ভারতীয় শাস্ত্রীয় নৃত্যশিল্পী, কোরিওগ্রাফার এবং কত্থক নৃত্যের প্রশিক্ষক এবং গুরু ছিলেন। তিনি কত্থক কোরিওগ্রাফি, বিশেষত নৃত্যের ব্যালে নৃত্যরীতিতে তাঁর অগ্রণী কাজের জন্য খ্যাতি পেয়েছিলেন।  জয়পুর ঘরানার গুরু সোহানলালের অধীনে তাঁর প্রাথমিক প্রশিক্ষণের পরে, জয়পুর ঘরানার গুরু সুন্দর প্রসাদ এবং পরে দিল্লির জাতীয় কত্থক নৃত্য অকাদেমিতে লখনউ ঘরানার গুরু শম্ভু মহারাজের অধীনে প্রশিক্ষণ নিয়েছিলেন মায়া রাও।

এছাড়া তিনি দক্ষিণ ভারতে উত্তর ভারতীয়-নৃত্যশৈলী কত্থককে নিয়ে আসার জন্য কৃতিত্ব লাভ করেন যখন তিনি তাঁর নাচের স্কুল, কত্থক ও কোরিওগ্রাফির নাট্য ইনস্টিটিউট (এনআইকেসি) প্রতিষ্ঠা করেন ১৯৮৭ সালে বেঙ্গালুরুর মালেশ্বরমে।  এছাড়া তিনি ''নাট্য এবং স্টেম ড্যান্স কম্পানি"-এর প্রতিষ্ঠাতা পরিচালক ছিলেন।  নাট্য এবং স্টেম ডান্স ক্ম্পানি তাঁর কন্যা মধু নটরাজ কর্তৃক প্রতিষ্ঠিত হয়েছিল।

তিনি ১৯৮৯ সালে সংগীত, নৃত্য ও নাটক জাতীয় একাডেমি দ্বারা সংগীত নাটক অকাদেমি পুরস্কারে ভূষিত হন। এছাড়া পরিবেশন শিল্পকলায় অবদানের জন্য রবীন্দ্রনাথ ঠাকুরের সার্ধ-শতবার্ষিকীতে সংগীত নাটক অকাদেমি ঠাকুর রত্ন পুরস্কারেও ভূষিত হন তিনি।

প্রাথমিক জীবন
-------------

মায়ার জন্ম ১৯২৮ সালের ২রা মে বেঙ্গালুরুর মল্লেশ্বরমে এক গোঁড়া কঙ্কনি সারস্বত ব্রাহ্মণ পরিবারে। তার পিতা হট্টাঙ্গদি সঞ্জীব রাও ছিলেন শহরের একজন খ্যাতনামা স্থপতি এবং মা সুভদ্রা বাই একজন গৃহবধূ। তার তিন ভাই ও তিন বোন ছিল। খুব অল্প বয়সেই তিনি হিন্দুস্থানী ধ্রুপদী সংগীত শিখতে শুরু করেন। রমা রাওর কাছ থেকে কন্ঠসঙ্গীত এবং যন্ত্রসঙ্গীতে প্রশিক্ষণ শুরু করেন। তার পরিবার অত্যন্ত গোঁড়া হওয়ায় সেখানে মেয়েদের নাচশেখা নিষিদ্ধ বলেই বিবেচিত হত। তবে তার পরিবারের মানসিকতার পরিবর্তন হয়েছিল যখন মায়ার ১২ বছর বয়স, তিনি এবং তার স্থপতি বাবা নৃত্যশিল্পী উদয় শঙ্করের অনুষ্ঠান দেখতে যান বেঙ্গালুরুতে বিআরভি টকিজ মিলনায়তনে। উদয় শঙ্করের অনুষ্ঠানে বিমোহিত হয়ে, তার বাবা মেয়েদের নৃত্যশিক্ষার ব্যবস্থা করেন। 

তাঁর গুরু পণ্ডিত রামরাও নায়েক ছিলেন ওস্তাদ ফায়াজ খানের শিষ্য এবং আগ্রা ঘরানার কণ্ঠশিল্পী। তিনি বেঙ্গালুরুর বেনসন টাউনে সংগীত ও নৃত্যের স্কুল চালাতেন, যেখানে বিভিন্ন নৃত্য এবং গানের শৈলী শেখানো হত। এখানে জয়পুর ঘরানা থেকে আসা সোহান লাল কত্থক বিভাগের দায়িত্বে ছিলেন।  শীঘ্রই, তাঁর ছোট বোন, উমা এবং চিত্রা, যথাক্রমে ছয় বছর এবং চার বছর বয়সী, গুরু সোহানলালের অধীনে থেকে কত্থক শিখতে শুরু করেছিলেন। কিন্তু বারো বছর বয়সী মায়া কত্থক প্রশিক্ষণের পক্ষে অত্যন্ত বড় হিসাবে বিবেচিত হন। পরিশেষে, তার বাবা ১৯৪২ সালে তাকে কত্থক প্রশিক্ষণ শুরু করার অনুমতি দিয়েছিলেন। এই প্রতিশ্রুতি নিয়ে যে, মায়া কখনওই পেশাদার বা মঞ্চে নাচ করবেন না; যাইহোক, মায়া বাবাকে দেওয়া প্রতিশ্রুতি রক্ষা করতে পারেননি। তিনি গুরু সোহনলালের অধীনে ২ বছর প্রশিক্ষণ নেওয়ার পরে, তিনি যখন ১৯৪৪ সালে সারস্বত সমাজ সম্প্রদায়ের অনুষ্ঠানের জন্য টাউন হলে প্রথম নৃত্য-পরিবেশনা করেছিলেন, তখন তার বাবা আপত্তি করেননি। 

বিদ্যালয় শিক্ষা শেষ করার পরে তিনি ১৯৪৫ সালে বেঙ্গালুরুর সেন্ট্রাল কলেজে, ইংরেজি সাহিত্যে বি.এ অনার্স ভর্তি হন  এবং পরে ব্যাঙ্গালোরের মহারাণী কলেজ থেকে স্নাতকের পড়াশোনা শেষ করেন। এখানে, তিনি নাচের জন্য একটি ক্লাব গঠন করেছিলেন এবং নৃত্য-নাট্য উপস্থাপন করেছিলেন। তাঁর প্রথম বড় অনুষ্ঠান ছিল ১৯৪৭ সালে মহারাণী কলেজের দরিদ্র শিক্ষার্থীদের জন্য "সীতা হরণ" শিরোনামে একটি ব্যালে অনুষ্ঠান। ইতিমধ্যে, ১৯৪৬ সালে তার বাবা ব্যবসায় প্রতারণা এবং ভারী লোকসান সহ্য করতে না পেরে, মারা যান। তাদের পারিবারিক বাসস্থান এক বছরের মধ্যে নিলাম হয়ে যায় এবং পরিবারটি একটি ঘরের বাড়িতে স্থানান্তরিত হয়ে যায়। শীঘ্রই তিনি তার ভাই মনোহরের সাথে তার পরিবারের দায়িত্ব নেন এবং পরিবারকে সহায়তা করার জন্য তিনি ১৭ বছর বয়সে নাচের প্রশিক্ষণ দিতে শুরু করেছিলেন।

কর্মজীবন
--------

১৯৫১ সালে তিনি কত্থকের উচ্চশিক্ষার সন্ধানে জয়পুরে যাত্রা করেন। তিনি পরবর্তী দুই বছর নাচের প্রশিক্ষণের পাশাপাশি মহারাণী গায়ত্রী দেবী বালিকা পাবলিক স্কুলে ইংরেজি পড়াতে শুরু করেন। এরপরে তিনি শ্রীলঙ্কায় চলে যান এবং কিংবদন্তি নৃত্যশিল্পী চিত্রসেনার সাথে ক্যান্ডিয়ান নৃত্য অধ্যয়ন করেন। পরবর্তীকালে, ১৯৫৫ সালে, তিনি ভারত সরকারের মর্যাদাপূর্ণ বৃত্তি লাভ করেন এবং নতুন দিল্লির ভারতীয় কলা কেন্দ্রের লক্ষ্ণৌ ঘরানার প্রখ্যাত গুরু শম্ভু মহারাজের অধীনে প্রশিক্ষণ নেন। তিনি এই কেন্দ্রের প্রথম ছাত্র ছিলেন এবং পঃ শম্ভু মহারাজ ছিলেন প্রথম গুরু। ১৯৬০ সালে তিনি কোরিওগ্রাফিতে মাস্টার্স পড়ার জন্য কোরিওগ্রাফিতে ইউএসএসআর কালচারাল স্কলারশিপের জন্য নির্বাচিত হন এবং রাশিয়া চলে যান। ১৯৬৪ সালে রাশিয়া থেকে ফিরে এসে সংগীত নাটক অকাদেমির তৎকালীন সহসভাপতি কমলাদেবী চট্টোপাধ্যায়ের সহায়তায় তিনি ভারতীয় নাট্য সংঘের তত্ত্বাবধানে দিল্লিতে নাট্য ইনস্টিটিউট শুরু করেছিলেন। 

২০১৪ সালের ১ সেপ্টেম্বর মধ্যরাতের পরে ব্যাঙ্গালোরের এম এস রামাইয়া মেমোরিয়াল হাসপাতালে তিনি কার্ডিয়াক অ্যারেস্টের কারণে মারা যান, সেখানে শ্বাসকষ্ট ও বুকের ব্যথার কারণে তাকে রাত ১১.৩০ টার দিকে ভর্তি করা হয়েছিল। মৃত্যুকালে তিনি তাঁর বোন চিত্রা ভেণুগোপাল এবং উমা রাও এবং কন্যা কত্থক ও সমসাময়িক নৃত্যশিল্পী মধু নটরাজকে রেখে যান।

তথ্যসূত্র
---------

1. ↑  Govind, Ranjani। "Renowned Kathak dancer Maya Rao dead"। *The Hindu*। সংগ্রহের তারিখ ২ সেপ্টেম্বর ২০১৪।
2. ↑  Shoba Narayan (২৬ জুলাই ২০১৪)। "How Kathak breached the north-south divide"। Mint। সংগ্রহের তারিখ ২৬ জুলাই ২০১৪।
3. ↑  "About Kampni"। stemdancekampni.in। ১ জুলাই ২০১৪ তারিখে মূল থেকে আর্কাইভ করা। সংগ্রহের তারিখ ২৬ জুলাই ২০১৪।
4. ↑  "Where contemporary keeps step with classical"। The Hindu। ২৮ জুন ২০১৩। সংগ্রহের তারিখ ২৬ জুলাই ২০১৪।
5. ↑  "Sangeet Natak Akademi Ratna and Akademi Puraskar"। Sangeet Natak Akademi। ২০১১। ৭ জুলাই ২০১৪ তারিখে মূল থেকে আর্কাইভ করা। সংগ্রহের তারিখ ২ আগস্ট ২০১৪। .. a one-time honour of Tagore Samman to be awarded to 100 persons of the age of 75 years and above who have made significant contribution in the field of performing arts.
6. ↑  "List of recipients of Tagore Akademi Puraskar" (পিডিএফ)। Press Information Bureau, Government of India। সংগ্রহের তারিখ ২ আগস্ট ২০১৪।
7. 1 2 3 4  GS Kumar (২৫ আগস্ট ২০১৪)। "Maya Rao took forbidden dance to a new level"। The Times of India। সংগ্রহের তারিখ ১ সেপ্টেম্বর ২০১৪।
8. 1 2 3 4  "Profiles: Kathak Guru Dr. Maya Rao turns 86 today!"। narthaki। সংগ্রহের তারিখ ২৭ জুলাই ২০১৪।
9. ↑  S R Ramakrishna। "Namaskara to the Agra master"। *The Music Magazine*। ৩ মার্চ ২০১৬ তারিখে মূল থেকে আর্কাইভ করা। সংগ্রহের তারিখ ২ সেপ্টেম্বর ২০১৪।
10. 1 2  "Maya Rao's Whirlwind World"। *The New Indian Express*। ২ সেপ্টেম্বর ২০১৪। সংগ্রহের তারিখ ২ সেপ্টেম্বর ২০১৪।
11. ↑  Sunil Kothari (১৯৮৯)। *Kathak, Indian Classical Dance Art*। Abhinav Publications। পৃষ্ঠা 192। আইএসবিএন 978-81-7017-223-9।
12. ↑  Caroline Bithell; Juniper Hill (২৪ মে ২০১৪)। *The Oxford Handbook of Music Revival*। Oxford University Press। পৃষ্ঠা 217–। আইএসবিএন 978-0-19-938492-1।
13. ↑  "Kathak danseuse Maya Rao no more"। ১ সেপ্টেম্বর ২০১৪। সংগ্রহের তারিখ ২ সেপ্টেম্বর ২০১৪।
14. ↑  "Maya Rao Brought Kathak to City"। *The New Indian Express*। ২ সেপ্টেম্বর ২০১৪। সংগ্রহের তারিখ ২ সেপ্টেম্বর ২০১৪।

বহিঃসংযোগ
---------

* কত্থক ও কোরিওগ্রাফির নাট্য ইনস্টিটিউটের, ওয়েবসাইট  ওয়েব্যাক মেশিনে আর্কাইভকৃত ৮ এপ্রিল ২০১৯ তারিখে
* narthaki.com - এ সংস্কৃতি সমালোচক ভিজে সাঁইর ব্যক্তিগত বক্তব্য